Մեղադրողի մյուս հարցին, թե նախկինում քննիչի մոտ ցուցմունք տվե՞լ է, վկան դրական պատասխան տվեց: Ճշտող հարցին՝ քննիչին հայտնե՞լ է այն մասին, որ Ալիկ Բանդուրյանը 300 հազար գումար է իր միջոցով փոխանցել Մուշեղյանին, Զաքարյանը բացասական պատասխան տվեց: Հարցին, թե ինչո՞ւ չի հայտնել, վկան նշեց. «Չեմ հայտնել, պատճառ չկա, ինչ-որ մեկը որ հարց տա, կասեի»: Դատախազի դիտարկմանը, որ դատարանում էլ ոչ մեկը դրա վերաբերյալ հարց չտվեց, Զաքարյանն արձագանքեց. «Դե հիմա ինչ կա՝ դա եմ ասում»: Մեղադրողի մյուս հարցից պարզ դարձավ, որ այս վկան այսօր չէր ծանուցվել դատարան ներկայանալու վերաբերյալ: Երբ Գեւորգյանը հետաքրքվեց, թե որտեղից է իմացել այսօրվա նիստի մասին, վկան ասաց. «Միշտ էլ եկել եմ, չեն էլ ասել, որ ես վկա եմ: Անցած նիստին, երբ դրսում էի, ասեցին, որ դատարանում իմ անուն-ազգանունը կարդացել են»: Դատախազի հարցին, այսօրվա նիստին ի՞նչ նպատակով է ներկայացել, վկան ասաց. «Դե ասել են՝ եթե չներկայանաս, կձերբակալեն, ես էլ ներկայացել եմ»: